Laurika Rauch | Biografie: Page 4
opgelewer. Op “Debuut” en “’n Jaar in my lewe” het Anton Goosen steeds baie van die skryfwerk gedoen, onder meer die snitte Neanderdalman en Vergeet om my te vergeet/onthou om te onthou. Kupido, wat later eintlik bekendheid as countrysanger verwerf het, se Jy is te dierbaar en Lied van die natuur is het op haar 1983 album, “Jy is te dierbaar”, verskyn.
Dit was met Encore! Laurika wat Chris Torr vir die eerste keer sterk op die voorgrond as liedjieskrywer getree het met die snitte Miekie en Die ballade van Jakob F de Beer. Dit was egter sy Op Blouberg se strand, die Udo Jürgens-vertaling, wat veral by die publiek byval gevind het.
My ou tante Koba (2004) is vir ’n SAMA benoem en met haar jongste album, Tweeduisend-en-tien! (2010), het sy onder meer ’n duet opgeneem met Kurt Darren (Slang in die gras) en die Robbie Wessels-liedjie Skouspel 2010, oor ’n bobbejaan wat moles maak in ’n hotelkamer, is een wat die lagspiere kielie met bobbejaangeluide deur die musikant Leon Ecroignard.
Nadat sy in 1980 ’n Sarie-toekenning ontvang het as die mees belowende sangeres, het baie ander gevolg. Sy was byvoorbeeld die eerste ontvanger van die Suid-Afrikaanse Akademie vir Wetenskap en Kuns se erepenning vir haar bydrae tot ligte Afrikaanse musiek in 1997 en Huisgenoot het haar in 2006 bekroon met ‘n toekenning vir haar lewenslange bydrae.
Laurika bly steeds in aanvraag by die publiek en tree gereeld by gesamentlike en in solo-vertonings op. Sy beplan om ‘n nuwe album in 2012 vry te stel.